הופעת קמע

הופעת קָמֵעַ או הופעת קמאו (באנגלית: cameo appearance) היא הופעה קצרה ולא מרכזית של אדם ידוע בסרט קולנוע, טלוויזיה, הצגת תיאטרון, ספר או משחק וידאו. הופעות קמע הן כמעט תמיד קצרות מאוד, לפעמים אינן כוללות תפקיד מילולי או שההופעה היא תפקיד ניצבות. בדרך כלל לאדם בתפקיד קמע יש קשר כלשהו או חשיבות מסוימת לנושא היצירה (למשל אחד מיוצרי הסרט המופיע בו, שחקן מסרט מקורי המופיע בסרט המשך, או אדם המופיע בסרט שבו אחת הדמויות מבוססת עליו). במקרים רבים הופעת הקמע נעשית כמעין "ביצת פסחא" וקריצה למעריצים.

הופעות קמע נפוצות למדי, ולוקחים בהן חלק לא רק שחקנים וידוענים, אלא גם פוליטיקאים, זמרים, אמנים וספורטאים. אין לבלבל בין הופעת קמע להופעת אורח, תפקיד בו ניתן למופיע הקרדיט על תפקידו. הופעת קמע, לעומת זאת, כמעט אף פעם אינה מזכה בקרדיט והמופיע אינו נמנה עם צוות השחקנים.

דוגמאות 

 אלפרד היצ'קוק, קרוב לוודאי הדמות המזוהה ביותר עם הופעות קמע, הופיע באופן זה ב־40 מסרטיו. ביניהם ניתן לציין הופעה בסרטו "הציפורים", כשהוא עוזב את חנות החיות עם שני כלבים, כאשר טיפי הדרן נכנסת לחנות; בסרטו "פרנזי", במרכז הקהל, חובש כובע באולר; בסרטו "אני מתוודה"; בסרטו "הגברת הנעלמת", שם הוא חוצה את תחנת ויקטוריה, לבוש מעיל שחור ומעשן סיגריה; בסרטו "סירת הצלה", בתמונות ה"לפני" ו"אחרי"; בסרטו "הדייר"; בסרטו "מארני", שם הוא נכנס משמאל למסדרון המלון, לאחר שטיפי הדרן חולפת על פניו; בסרטו "מזימות בינלאומיות", שם הוא נראה מחמיץ את האוטובוס, מיד לאחר שהקרדיט מוענק לשמו ב־title sequence, ובעשרות סרטים נוספים שביים היצ'קוק.
 עבדאללה השני מלך ירדן השתתף בפרק בסדרת הטלוויזיה "מסע בין כוכבים: וויאג'ר" בשנת 1996, כשעוד היה נסיך. המלך, מעריץ ידוע של הסדרה, השתתף בהופעת קמע ללא מלל, בפרק ה־20 בעונה השנייה.
 דונלד טראמפ מופיע בסצנה קצרה בסרט "שכחו אותי בבית 2", בה הוא מכווין את הדמות הראשית אל הלובי כשהיא מגיעה למלון מפואר (מלון שהיה אז בבעלותו של טראמפ).
 הסרט טיסה נעימה משופע בהופעות קמע, החל מיוצרי הסרט דייוויד צוקר, וג'רי צוקר המופעים בתחילה כאנשי צוות קרקע, כמו גם קרובי משפחתם ומפורסמים נוספים.
 בסרט "ברזיל" מופיע הבמאי, טרי גיליאם, כדמות מסתורית המעשנת סיגריה. כמו כן הוא הופיע בחטף בכמה מסרטי מונטי פייתון שהיה שותף בבימוים.
 המתאבק המקצועי האלק הוגאן מופיע בהופעת קמע בסרט גרמלינים 2.
 מרטין סקורסזה נוהג להופיע כניצב ברבים מסרטיו. הוא הופיע ב"מי זה דופק על דלתי?" כאחד מחברי כנופיה, ב"נהג מונית" כאחד הנוסעים, וכמבקר בקולנוע בסרט "הטייס".
 הופעה נסתרת קיים קוונטין טרנטינו בסרטו "ממזרים חסרי כבוד": בסצנה שבה הורג צייד היהודים את שחקנית הקולנוע והסוכנת הכפולה הגרמנייה, הידיים הנראות בסצנה הן ידיו של טרנטינו. באותו הסרט הוא גם מגלם חייל גרמני מקורקף וגם את אחד החיילים האמריקאים בסרט־בתוך־סרט הפיקטיבי "גאוות האומה".
 מ. נייט שאמלאן מופיע ברבים מסרטיו, בהם "הכפר", בו דמותו נראית בהשתקפות במשקפיו של השריף. ב"בלתי שביר" הוא ניצב כאחד האוהדים במגרש, ובסרט "החוש השישי" הוא משחק דמות של רופא.
 בסצנת הסיום של הסרט הזאב מוול סטריט, הדמות הראשית ג'ורדן בלפורט מגיע להרצאה בניו זילנד. האדם (חסר שם בסרט) שמציג אותו לקהל, הוא לא אחר מאשר ג'ורדן בלפורט האמיתי.
 סטן לי, כותב קומיקס ותיק שאחראי ליצירתם של מרבית גיבורי־העל ביקום מארוול הופיע בחלק מסרטי מארוול קומיקס, ולמעשה, החל מ־2008 ועד למותו כעשר שנים לאחר מכן הוא מופיע בכל סרטי היקום הקולנועי של מארוול. בין הסרטים שהופיע בהם נמנים "ספיידרמן", "X-מן 3: המפלט האחרון", "איירון מן", "איירון מן 3", "ארבעת המופלאים", "הענק הירוק", "הנוקמים", "תור", "קפטן אמריקה: חייל החורף", הנוקמים: עידן אולטרון, איש הנמלה, דוקטור סטריינג', קפטן אמריקה: מלחמת אזרחים, "דדפול", ספיידרמן: השיבה הביתה, תור: ראגנארוק, הפנתר השחור, הנוקמים: מלחמת האינסוף ובתוכניות הטלוויזיה "סוכני " ו"הסוכנת קרטר".
 אמינם מופיע במספר סרטים ותוכניות טלוויזיה, כדוגמת סרט הקומדיה "ראיון סוף" ובפרק סיום העונה השביעית של סדרת הטלוויזיה האמריקאית "הפמליה".
 באחת הסצנות של הסרט "פלה – סיפורו של אגדת כדורגל", פלה השחקן מתנצל בפני פלה האמיתי על החלב שנשפך עקב משחק בלובי המלון.
 דויד גרוסמן מופיע בסרט "מישהו לרוץ איתו", המבוסס על ספרו, כאחד האנשים המביטים במופע רחוב במדרחוב ירושלמי.
 בסיום העונה השנייה של סדרת הרשת נרקוס, בין האנשים שחוגגים בארצות הברית את חיסולו של פבלו אסקובר נראים גם סטיב מרפי וחאבייר פניה, סוכני ה־DEA שהיו שותפים ללכידתו של אסקובר ודמויותיהם מופיעות בתפקיד ראשי בסדרה.
 מרי גריפית' הופיעה בסצנת הסיום של תפילות לבובי, כאחת המשתתפות במצעד הגאווה, כאשר סיגורני ויבר המגלמת את דמותה של גריפית', צועדת במצעד זה לזכר בנה של מרי, בובי גריפית'.
 ארין ברוקוביץ' הופיעה כמלצרית עם התגית "ג'וליה" בסרט על שמה שבו השחקנית ג'וליה רוברטס גילמה את דמותה.
 האסטרונאוט ג'יימס לוול הופיע פעמיים בהופעת קמע – פעם אחת בסרט "האיש שנפל מכוכב אחר" כצופה בהמראת חלליתו של תומאס ג'רום ניוטון (דייוויד בואי), הדמות הראשית בסרט; ופעם שנייה בסרט אפולו 13 כמפקד האיוו־ג'ימה, נושאת המטוסים שאספה את צוות אפולו 13 מן הים, והוא נראה באותה סצנה לוחץ את ידה של דמותו בסרט, המגולמת על ידי טום הנקס.
 אפרים קישון הופיע בהופעת קמע בשלושה מסרטיו – "תעלת בלאומילך" (כנהג זועם בפקק תנועה), "ארבינקא" (כבמאי קולנוע) והשועל בלול התרנגולות (כחבר כנסת).
 העיתונאי והסופר, אמנון דנקנר, השתתף בהופעת קמע בסרט "שרמן בחורף" (בימוי: אורי ענבר) שהיה מבוסס על ספרו, שנשא את אותו השם. דנקנר נצפה בסרט כחלק מצוות המתנדבים היוצא לחפש אחר הילדה בת ה־12 שנעלמה.
 יהודה ברקן בהופעת קמע כאורח במלון בסרט "הבלש האמיץ שוורץ".
 הופעות קמע קיימות גם בספרות. לדוגמה, קורט וונגוט הופיע בעצמו כדמות בספר בית מטבחיים חמש.
 דני קושמרו הופיע בהופעת קמע בתחילת הסרט "קצה המחר" יחד עם ניר דבורי כשדרנים.
 בסצנת המונית בשדה התעופה של הסרט תפוס אותי אם תוכל, נהג המונית (פרנק אבגנייל) מסיע את השחקן הראשי (לאונרדו די קפריו) לשדה תעופה. נהג המונית, הוא לא אחר מאשר פרנק אבגנייל האמיתי.
 בסדרת הטלוויזיה "המפץ הגדול" ישנן הופעות קמע רבות, ביניהן של סטיבן הוקינג (כמה פעמים), אילון מאסק, ביל גייטס ועוד רבים.
 יואן מונטגיו הופיע בסרט האיש שלא היה מעולם (1956), המבוסס על ספרו אודות מבצע קציצה, בתפקיד סגן מרשל של חיל האוויר המלכותי.

הערות שוליים

אמנות הבמה